Hoe meer haas, hoe minder boek. | SKRYWERS SKRYF
← BAIE goeie raad!!!
Wil jy graag goeie nie-fiksie skryf? →
Daar is nie 'n stukkie skryfwerk wat nadat dit 'n rukkie in jou onderste laai was, verbeter kan word nie. Tyd is eintlik die skrywer se beste vriend. Skryfwerk is soos goeie rooiwyn: Elke paragraaf, elke sin en elke woord kan heroorweeg en moontlik verbeter word nadat jy dit 'n rukkie kans gegee het om te 'verouder' in daardie onderste laai.
Wanneer jy dit dan weer uithaal en met vars oë daarna kyk, sien jy sommer baie verbeterbare uitdrukkings en idees raak. Wanneer 'n skrywer spog dat hy sy manuskrip in drie weke of 'n maand voltooi het, wonder ek alreeds oor die kwaliteit van daardie werk. Jy kan vinnig werk aan jou eerste draft wanneer jou storie goed beplan is, maar daarna begin die eintlike werk aan jou manuskrip eers – die redigering en die herskryf.
Dis doodnatuurlik vir enigeen om opgewonde daarna uit te sien om jou boek in jou hand te hou, maar sou jy nie veel eerder 'n GOEIE boek in jou gretige kloutjie wou vashou nie? Skryf is herskryf … is herskryf … is herskryf. Stephen King vertel dat hy sommige tonele tot ses of sewe maal herskryf voordat hy en sy redakteur albei tevrede is. Is dit 'n wonder dat hy miljoene van sy boeke verkoop kry?